La 364a Festa Major de Solsona, que se celebrarà del 7 a l'11 de setembre, presenta nombroses novetats de programació i espais, entre les quals destaquen l'aposta pels concerts adreçats als joves, amb un pressupost que es triplica respecte l'edició anterior i ascendeix als 20.000 euros, i un major pes dels espectacles adreçats al públic infantil i familiar, amb una assignació de 4.500 euros. El nou programa recull diverses aportacions del procés participatiu realitzat l'any passat i, per altra banda, la regidoria de Cultura també ha tingut l'assessorament d'un grup de treball integrat per entitats i ciutadans amb bagatge en l'àmbit cultural i festiu solsoní. Entre les novetats, hi ha una nit organitzada pel Consell d'Adolescents i una mostra de cultura popular.   L'Ajuntament de Solsona ha presentat aquest dimecres el programa i la imatge gràfica de la Festa Major. La regidora de Cultura, Sara Alarcón, ha posat de relleu que "la programació d'aquest any és fruit de les inquietuds copsades a partir de la participació ciutadana". Així, la majoria de novetats introduïdes s'han d'associar a la vintena d'aportacions que l'any passat van fer entitats, ciutadans a títol individual i els dos grups municipals a l'oposició (PDeCAT i ApS-CUP). Igualment, la regidoria de Cultura, des del desembre i fins al mes passat, ha estat assessorada per un grup de treball integrat per representants del Consell de la Gent Gran, Joventut Solsonina i "ciutadans amb bagatge en l'àmbit cultural i festiu local". Tal com ha explicat la regidora, "en el si d'aquest grup es van debatre les aportacions del procés participatiu”. Joventut Solsonina, organitzadora del Concurs de músics al carrer i de dues nits joves, passa a disposar de 6.000 a 20.000 euros de pressupost per organitzar els concerts dels dies 7 i 9 de setembre (la despesa inclou també la sonorització i l’adquisició de gots reutilitzables). El plat fort serà el concert de Zoo i Xeic!, el dissabte 9 a la una de la matinada a la plaça del Camp. Per al públic juvenil, com a novetat, també hi haurà un correfoc i un concert a càrrec de la Quinta del Barrio i DJ Malé el divendres 8 a la nit, organitzats pel Consell Municipal d’Adolescents. Amb la contractació d’aquest grup local es dona resposta, igualment, a una de les peticions ciutadanes. Entre les reclamacions recollides dins el procés participatiu també hi havia la dedicació de més recursos a les cites per al públic infantil i familiar. En aquest sentit, enguany s’hi destinen 4.500 euros, que representen un increment del 125 per cent respecte de l’any passat. En destaca, a tall d’exemple, l’espectacle a càrrec del grup d’animació musical Pop per Xics, el dissabte 9 a les sis de la tarda a al plaça del Camp. Aquest any, com a prova pilot, també hi haurà canvis d’emplaçament. Així, els balls de Festa Major passaran de la plaça del Camp a la Sala Polivalent, tal com es va proposar en el marc del procés participatiu. D’aquesta manera se salvaran els riscos meteorològics i se cedirà la plaça del Camp als concerts joves dels dies 8 i 9, una ubicació que es considera més adient per motius de seguretat. També són novetat d’aquesta edició els actes dedicats a l’exalcalde Ramon Llumà, traspassat el 2016. El més rellevant serà el dia 9 a les set de la tarda, amb la descoberta d’una plaça a la plaça de la biblioteca, la presentació del llibre Llumà i la inauguració d’una exposició sobre la seva vida. Reducció del cost del programa Una de les demandes que es van recollir també va ser la reducció del cost del programa imprès. En aquest sentit, Sara Alarcón assegura que se’n rebaixarà el preu, amb un tiratge de cent exemplars menys (2.600), un nombre inferior de pàgines i un esforç de contenció tant en el disseny com en la impressió, "sense renunciar a la qualitat que sempre ha caracteritzat aquesta edició". L’any passat aquesta despesa va ser de 12.000 euros. Quant a la part gràfica de la Festa Major d’enguany, el jurat va seleccionar la proposta de l’artista Aleix Albareda entre els set dissenys presentats al concurs, que premia l’opció guanyadora amb 500 euros. Un retrat de la geganta vella protagonitza el cartell i la portada del programa, mentre que els altres tres gegants i "els dos nans immigrants", el negre i l’indi, apareixen en l’interior. Pel que fa a la tècnica, l’autor se serveix d’una base fotogràfica barrejada amb pintura i altres quadres propis. La regidora de Cultura de l'Ajuntament de Manresa, Sara Alarcón, i l'artista Aleix Albareda, autor del cartell de la Festa Major.

Summary: La Festa Major de Solsona triplica el pressupost destinat als joves i duplica el del públic familiar


L'Ajuntament de Santa Perpètua de Mogoda (Vallès Occidental) ha obert un compte corrent amb l'entitat FIARE-Banca Ètica per gestionar la partida municipal de Solidaritat i Cooperació, que ascendeix a 116.000 euros. L'alcaldessa del municipi, Isabel Garcia, ha destacat que Santa Perpètua és "un municipi compromès amb la defensa dels valors ètics, la sostenibilitat, el benestar social i la solidaritat" i ha assegurat que és "un orgull ser el primer municipi del Vallès Oriental i Occidental en obrir un compte corrent amb Fiare". L'alcaldessa s'ha mostrat convençuda que aquesta iniciativa promourà que altres ajuntaments es plantegin actuar de la mateixa manera ja que la banca ètica promou una economia solidària al territori i contribueix a la seva consolidació. El Consistori estudiarà fer extensiva de manera progressiva aquesta operativa a altres àmbits municipals.  La formalització del contracte entre l'Ajuntament de Santa Perpètua i FIARE ha tingut lloc aquest divendres a les dependències municipals. El tinent d'alcalde de l'Àrea d'Organització i Economia, Albert Ortíz, ha explicat que aquest primer compte municipal neix de la proposició que va aprovar majoritàriament el Consistori el desembre del 2014 de suport als valors i la implantació del a banca ètica i ha afegit que no s'havia pogut dur a terme fins ara per "qüestions tècniques ja desencallades".  L'Ajuntament iniciarà properament campanyes de difusió i sensibilització tant entre els treballadors municipals com entre la ciutadania amb l'objectiu de promoure i difondre els valors de la banca ètica i cooperativa al municipi. El responsable de Comunicació del Grup Iniciativa Territorial de Fiare-Banca Ètica al Vallès Occidental i Oriental, Joan Pi, ha afirmat que el pas que ha fet Santa Perpètua "és molt important".  Ha explicat també que a nivell de gestió "no hi ha diferència amb una banca convencional que funciona per Internet" però ha assegurat que a llarg termini "s'apreciaran grans resultats perquè la banca ètica està especialitzada en l'impuls de l'economia social i solidària en el propi territori". Per això, ha dit que a partir d'ara l'Ajuntament disposarà d'una entitat per finançar els projectes municipals que puguin sorgir a Santa Perpètua relacionats amb aquest àmbit i de manera més fàcil ja que ha dit que la banca convencional "no entendrà aquest tipus de projectes i segurament no li veurà una rendibilitat econòmica clara".

Summary: L'Ajuntament de Santa Perpètua de Mogoda gestionarà el pressupost de Cooperació a través d'un compte en banca ètica


El Festival de Músiques Disperses de Lleida (MUD) arriba a la seva dotzena edició amb la programació de sis concerts amb vuit artistes. Tres d'ells tocaran a Lleida per primera vegada a l'Estat en un concert únic. Es tracta del britànic Mark Fry, que compartirà escenari amb Ferran Palau la nit del 9 de març; el brasiler Zé Vito, amb aires de bossa nova, que compartirà escenari amb els gallecs Baiuca, el 10 de març; tots dos concerts al Cafè del Teatre, i Alisha Sufit, que protagonitzarà els concerts íntims que ja es van programar l'any passat a la botiga de discos i cerveseria Grans Records, amb entrada gratuïta. L'artista britànica cantarà sola amb la seva guitarra cançons tradicionals angleses. Serà el 10 de març al migdia. El MUD incorpora enguany com a escenari la Seu Vella de Lleida, que acollirà el diumenge 11 de març el concert de cloenda amb l'actuació d'Estas Tonne, "un dels tres millors guitarristes que hi ha a nivell mundial", ha assegurat el director del MUD, Antoni Gorgues. "És una bèstia a la guitarra i allà on va omple", ha afegit. Per la seva banda, l'alcalde de Lleida, Àngel Ros, ha celebrat que aquest concert a la Seu Vella projectarà el monument a nivell internacional i potenciarà la seva visibilitat per aconseguir ser declarat Patrimoni de la Humanitat per la Unesco. La dotzena edició del MUD tindrà lloc del 8 a l'11 de març a Lleida. Es tracta d'un festival pioner de neo-folk a l'estat espanyol, guardonat amb el premi Altaveu 2016. L'edició d'enguany presenta artistes internacionals com Estas Tonne, Mark Fry & Friends, Zé Vito i Alisha Sufit, que compartiran escenari amb artistes nacionals com Maria Arnal i Marcel Bagés, Ferran Palau i Baiuca. Segons els organitzadors, tot i haver-ne tingut alguns en tots aquests anys, l'atractiu del MUD no són els grans noms. Ho és la seva personalitat, el seu atreviment i el seu afany per aportar diferències en el superpoblat escenari de festivals. És un fet molt habitual que bona part dels artistes participants no hagin donat concerts a Espanya amb anterioritat i, en molts casos, ni tan sols a Europa. Multitud de noms han passat ja pel MUD, molts ben coneguts (Donovan, Omar Souleyman, Fairport Convention, Magna Carta, Vashti Bunyan, BaBa ZuLa, Vieux Farka Touré…) i molts d'ells autèntics desconeguts que han sorprès al públic i han deixat empremta de la filosofia del festival (Constantine, Lisa o Piu, Circulus, Ashwin Batish, Lovely Luna, Sieben, etc.) El dissabte 3 de febrer, el MUD escalfarà motors amb una festa de presentació que tindrà lloc al Cafè del Teatre, amb l'actuació d'ARLO, un sextet de Lleida, tots ells amb diferents trajectòries en bandes com Primavera Negra, Rosas Rojas o Crazy Notes, que compten amb diversos discos al mercat i que presentaran el seu recent estrenat nou disc 'Música fuera de tiempo'. Rock and roll d'escola i arrel americana però obert al folk-rock contemporani. La incorporació de nous instruments com el Hammond o el Lap Steel aporta nous sons i colors al personal estil de la banda. Les entrades per a aquest esdeveniment aniran acompanyades per un CD promocional del MUD'18 que inclou temes dels artistes participants, a més de cançons en directe del MUD'17 i també hi haurà la possibilitat d'adquirir a preu reduït el nou treball discogràfic de ARLO amb la compra de l'entrada. Sis concerts, vuit artistes El dijous 8 de març  inaugurarà el MUD, Maria Arnal i Marcel Bagés.  Aquest duet ha estat una de les més sorprenents revelacions dels darrers anys en el panorama musical estatal, segons els organitzadors del Músiques Disperses, començant amb un simple grapat de cançons que conformaven el seu primer EP i que va desembocar en l'edició del seu primer àlbum poc després, '45 Cerebros y 1 Corazón'. Transmissors de la música popular ibèrica als nostres dies, rescatant oblidats cançoners i afegint al repertori noves cançons pròpies que automàticament han passat a esdevenir clàssics d’una música que és folk, és experimentació, és profund sentiment. Música popular d'ahir i avui, per al dia de demà. La nit de divendres 9 de març, el cantautor Ferran Palau, presentarà el seu nou tercer àlbum en companyia de la seva banda. Tot seguit tindrà lloc l'actuació de Mark Fry & Friends, en el seu primer i únic concert a Espanya. L'any 1972 Mark Fry era un jove anglès de només 20 anys que, com gairebé tots els de la seva generació, havien passat l'adolescència escoltant la fornada de bandes de folk-rock que al Regne Unit van tallar el bacallà cap a finals dels anys 60 i primers dels 70, expliquen des del MUD. Molts d'ells ja han passat per l'escenari del MUD amb anterioritat, com els Fairport Convention, Magna Carta, Strawbs entre altres. Aquell any 1972, en Mark enregistrava i editava, curiosament a Itàlia, el seu llegendari àlbum 'Dreaming with Alice', desapercebut al seu moment i que amb els anys va assolir l'estatus de disc de culte seguint el camí dels seus grups admirats. Segons el MUD, és una grandiosa obra de folk psicodèlic, amb aires pastorals i orientals i ara Mark interpretarà el disc en (gairebé) la seva integritat 45 anys després, juntament amb un grapat de temes del seu darrer treball acompanyat del seu quintet. Un altre personatge de l’època daurada del folk-rock britànic és Alisha Sufit, tot i que, igual que en Mark Fry, no ho va viure des de la primera línia mediàtica. Fundadora del grup Magic Carpet, que l'any 1972 va editar un celebrat disc de folk amb marcat accent oriental, Alisha és una artista multidisciplinar que des de llavors ha continuat pintant i, en menor mesura, composant, i visitarà Lleida per oferir un set de guitarra-veu on interpretarà un bon grapat de cançons folk de tall tradicional i ens meravellarà amb la seva brillant veu.  La folktrònica del gallec Baiuca obrirà la nit de dissabte 10 de març al Cafè del Teatre. Una sonoritat sorprenent, que tant és electrònica com és tradicional, que tant beu del techno com del folklore gallec, que tant tira de pandeiro i flauta com de un sintetitzador o una caixa de ritmes. És la muiñeira post-moderna de l'imaginari món de Baiuca, expliquen els organitzadors. El brasiler Zé Vito és un jove però experimentat cantautor i productor. Fou un dels fundadors de la Abayomy Afrobeat Orquestra i ha compartit escenari amb gent com Tony Allen o Ney Matogrosso. Al 2016 va enregistrar el seu primer àlbum en solitari, 'Espelho', un relaxant disc d'autor que és un viatge a l'interior del Brasil, un agradable treball de MPB (Música Popular Brasilera) que presentarà acompanyat del seu quintet. Estas Tonne  és, segons els organitzadors, un músic absolutament excepcional, únic. La seva música és el reflex d'una gran varietat d'enfocaments artístics. Una fusió d'estructura clàssica, tècnica flamenca, arrels gitanes, característiques de paisatges sonors llatins i electrònics…tota aquesta varietat d'estils flueixen entre ells de forma natural, apareixent de manera sorprenent en harmonioses estructures sonores, manifestant-se de manera diferent a cada concert. Portant al límit les emocions que es poden desprendre del seu instrument. Només oferirà dos concerts a tot l'Estat: Lleida i Madrid. Gorgues ha animat als lleidatans i la resta de catalans a adquirís ja les seves entrades ja que un terç de les que ja s'han venut, les han comprat francesos i anglesos, principalment pel concert d'Estas Tonne. La capacitat dels concerts al Cafè del Teatre de Lleida és de 300 persones mentre que el de la Seu Vella podria arribar a les 400, tot i que encara s'ha d'acabar de decidir.

Summary: Mark Fry, Alisha Sufit i Zé Vito tocaran per primera vegada a l'Estat i ho faran al Músiques Disperses de Lleida


Tàrrega començarà aquesta primavera la rehabilitació del campanar de l'església de Santa Maria de l'Alba, un dels edificis més emblemàtics de la ciutat catalogat com a bé cultural d'interès local. L'Ajuntament té previst licitar i adjudicar les obres en els pròxims mesos després d'aprovar el projecte i d'incorporar al pressupost del 2016 les subvencions per sufragar els treballs, que tenen un pressupost de 28.920 euros. La intervenció se centrarà en la reparació de la coberta i del pis inferior de les campanes, corregint les patologies que presenta l'estructura a causa del pas del temps i les humitats. Segons ha informat el consistori, principalment es procedirà a rejuntar pedres i impermeabilitzar les superfícies per evitar goteres. Com a element de protecció, també es preveu col·locar xarxes per evitar l'entrada de coloms, que es consideren també parcialment responsables del deteriorament del campanar. Si bé el Bisbat de Solsona és titular de l'immoble, s'ha signat un conveni amb l'Ajuntament de Tàrrega perquè la regidoria d'Urbanisme s'encarregui de la contractació dels treballs i de la direcció d'obra. En aquest sentit, la regidoria preveu licitar i adjudicar els treballs durant la primavera, una vegada el projecte rebi l'aprovació definitiva després del període d'exposició pública.   Finançament del Govern català i el Bisbat de Solsona  Les obres tenen un pressupost de 28.920 euros, quantitat que se sufragarà a través de sengles subvencions del Departament de Cultura de la Generalitat de Catalunya (13.228 euros) i del Bisbat de Solsona i la Parròquia de Tàrrega (15.692 euros), sense cap despesa per a les arques municipals. Ambdues aportacions ja s'han incorporat al pressupost municipal de l'any 2016 segons la modificació aprovada pel Ple el passat 27 de gener.   Pla director de preservació El projecte de rehabilitació forma part d'un pla director de preservació del temple parroquial, document que marca el full de ruta d'altres accions a emprendre en aquest sentit, com la restauració del cimbori i la restauració de façanes. També es vol dedicar la primera planta a la museïtzació de tresors artístics. La regidoria d’Urbanisme va elaborar també fa uns mesos una planimetria actualitzada del temple, ja que els únics plànols existents eren els originals de l'arquitecte Fra Josep de la Concepció, del segle XVII. Erigida a partir de l'any 1672, l'església parroquial de Santa Maria de l'Alba constitueix un valuós exponent del barroc classicista i figura al pla especial de protecció del patrimoni arquitectònic de Tàrrega.


El Departament de Territori i Sostenibilitat ha decidit posposar i deixar sobre la taula l’aprovació definitiva del pla director urbanístic aeroportuari (PDUA) de l’aeròdrom del Bages, al terme municipal de Sant Fruitós de Bages. Aquest pla director urbanístic i aeroportuari d’iniciativa privada –aprovat inicialment el passat 27 de juliol del 2015- estava previst en l’ordre del dia de la sessió d’aquest dimarts de la Comissió de Política Territorial i d’Urbanisme de Catalunya (CPTUC). Durant el període d’informació pública s’han recaptat les al·legacions dels particulars i els diferents informes sectorials i s’han resolt en sentit favorable, a excepció de l’emès per la Direcció General de Ports i Transports, que proposa esmenes als documents aportats per l’empresa promotora. Un cop resoltes aquestes esmenes, el document es tornarà a elevar a la CPTUC per a la seva aprovació definitiva.

Summary: Territori posposa l’aprovació definitiva del pla director urbanístic de l'aeròdrom del Bages


El Parlament ha tancat el 2019 amb 10 lleis aprovades, tres de les quals han estat impulsades pel Govern i, la resta, pels grups. Entre les proposicions de llei a què la cambra catalana ha donat llum verda hi ha la creació de l'Agència de Salut Pública, la modificació de la llei del canvi climàtic per a gravar els vehicles més contaminants amb un nou impost, la llei d'espais agraris o la de ports i de transport en aigües marítimes i continentals. Durant aquest any, el Parlament ha validat 15 decrets llei del Govern, entre els quals la creació de 750 places del cos dels Mossos d'Esquadra i de 250 places del cos de Bombers de la Generalitat, o el decret que fixava 15 minuts de precontractació per als VTC en ple conflicte al sector del taxi. D'altra banda, la cambra catalana ha aprovat més de cent mocions i més de 450 resolucions durant aquests 12 mesos, transcurs de temps en què s'han celebrat 23 plens. El Parlament ha aprovat la llei de creació de l'Agència de Salut Pública, la primera presentada per l'executiu de Torra que va prosperar i que ha permès recuperar l'organisme sanitari suprimit en el mandat d'Artur Mas a la Generalitat. El ple la va aprovar per unanimitat. També a instàncies del Govern, el Parlament ha modificat la llei del canvi climàtic per gravar els vehicles més contaminants amb un nou impost que afectarà cotxes i furgonetes el 2020 i motocicletes el 2021. Un altre text impulsat pel Govern i aprovat pel Parlament ha estat el projecte de modificació del llibre quart del codi civil de Catalunya per garantir la "no discriminació" de les persones amb discapacitat sensorial perquè tinguin igualtat de condicions quan facin un testament. També s'elimina del codi civil l'expressió "persona sorda, cega o muda". El Parlament ha aprovat, proposada per CatECP, una modificació de la llei de prestacions socials de caràcter econòmic per a que els joves extutelats cobrin una prestació fins als 23 anys si segueixen programes d'inserció, quan ara la norma establia els 21 anys com a límit. A principis d'any, el Parlament va aprovar la Llei de supressió del Consell Comarcal del Barcelonès, en resposta a una moció que el mateix consell va aprovar el 2019 i que instava la seva supressió, i partia de tres proposicions de llei, presentades per JxCat i ERC, Ciutadans i el PSC-Units. La cambra catalana va aprovar la llei d'espais agraris per garantir la continuïtat de la producció agrícola, ramadera i forestal, a iniciativa de JxCat, ERC, PSC-Units i CatECP. La norma, que estableix l'elaboració d'un pla territorial sectorial, crea un registre de parcel·les en desús tenint en compte que hi ha 45.000 hectàrees de conreus abandonats. La llei de ports, impulsada per JxCat i ERC, també ha obtingut el vistiplau de la cambra, després de gairebé dos anys de tramitació. La norma vol millorar, simplificar i modernitzar el sistema portuari de Catalunya. Dona seguretat jurídica i autosuficiència als ports de la Generalitat en inversions i en la gestió i aplica una moratòria de construcció de nous equipaments nàutics de set anys i eines per afrontar el canvi climàtic. El Parlament també ha donat llum verda a la llei que modifica les normes del CAC i de la CCMA, que va ser presentada per tots els grups i subgrups parlamentaris. Amb aquesta llei, es fixa en dos terços el consens per a renovar els presidents i membres del govern d'aquests dos organismes i estipula que s'hagi de convocar un procediment públic per escollir els directors de TV3 i Catalunya Ràdio. Entre les lleis aprovades hi ha la modificació de la Llei del Consell Nacional de la Cultura i de les Arts (Conca), proposada pel PSC-Units, perquè els membres d'aquest òrgan que exhaureixin el mandat puguin continuar en el càrrec en funcions fins que els nous no prenguin possessió i evitar així la manca de quòrum necessari per adoptar acords. El ple també va aprovar la modificació de la llei de mesures fiscals i financeres i de creació de l'Institut Català de les Indústries Culturals, a instàncies de JxCat, ERC i PSC-Units. El canvi assigna de manera definitiva a l'ICEC les funcions de fomentar els ajuts a les empreses culturals, convocar-los, atorgar-los i aprovar-ne les bases.

Summary: El Parlament tanca el 2019 amb 10 lleis aprovades i 15 decrets llei validats


La Regió Policial Metropolitana Nord (RPMN)– formada per les àrees policials del Vallès Oriental i Occidental, Maresme i Barcelonès Nord-  manté a l'alça els robatoris amb força a domicilis, amb un augment del 15,86% respecte l'any 2014. Es tracta de 1.000 robatoris més que l'any anterior. Els robatoris amb violència i/o intimidació registren una disminució del 4,32%. Els abusos sexuals mantenen les mateixes xifres que l'any anterior i representen un 1,3% de la totalitat dels fets delictius. Les agressions sexuals baixen un 1,90%. En total, el 2015 va registrar 107.331 fets penals a la zona, una xifra que representa un descens de l'1,83% respecte el 2014. Des del 2012, els fets han disminuït un 12,6%.  Els fets contra el patrimoni s'estabilitzen, tot i que registren un lleuger augment del 0,32% respecte el 2014. En aquests tipus de fets són les estafes les que augmenten un 21,01%, i fan que la xifra global pugi lleugerament. La resta de fets contra el patrimoni han disminuït, com és el cas dels robatoris amb violència i intimidació (4,32%), els robatoris i furt d'ús de vehicles             (6,41%), els robatoris amb força (0,95%) i els furts ( 0,11%).   Augment "pronunciat" de robatoris a domicilis Els robatoris en establiments comercials decreixen un 32,89%. En canvi els robatoris a domicilis pateixen un augment pronunciat d'un 16% durant el 2015 respecte el 2014, pràcticament 1.000 fets més que l'any anterior. Els fets estan molt repartits, amb especial incidència en les grans ciutats.   L'any 2015 els municipis amb més fets d'aquest tipus han estat Sabadell (6,8%), Terrassa (5,6%), Badalona (5,5%) i Sant Cugat del Vallès (5%). Quant als autors d'aquest tipus de robatoris, s'ha detectat que són grups relativament petits però amb molta mobilitat arreu de Catalunya i també fora.   Arran de l'augment d'aquesta tipologia de robatoris, s'han creat grups de treball específics per encarar aquest increment. Segons informen els Mossos a través d'un comunicat, la coordinació i la col·laboració amb la cinquantena de Policies Locals del territori també forma part d'aquest pla que té per objectiu neutralitzar les accions dels delinqüents en aquest àmbit.   Robatoris violents o amb intimidació   Els robatoris violents o amb intimidació decreixen un 4,32%, tot i que han patit un augment d'un 11,10% en la tipologia de les estrebades (169 fets més) i d'un 5,68% (9 casos més) en el cas dels  robatoris amb violència i/o intimidació a domicilis. En la resta de modalitats la baixada de fets ha estat significativa destacant la baixada del 9,24 % en els robatoris violents a espai públic i la del 6,80 % a establiment.             Pel que fa a les estrebades en els últims 7 anys s'observa una tendència oscil·lant. Entre el 2010 i el 2012 les estrebades van augmentar un 59% mentre que del 2012 al 2014 van disminuir un 32%. L'any 2015 els fets han tornat a augmentar, concretament un 11% respecte el 2014.   Aquest tipus de robatori està protagonitzat per individus que sovint actuen de forma individual. Normalment agafen la bossa de mà de la víctima que acostuma a ser en zones comercials o lúdiques. En aquest cas les dones grans solen ser les víctimes principals. En d'altres casos els autors s'ajunten i actuen en grups, en aquestes situacions són els telèfons mòbils el principal objecte sostret.   Furts, estabilitzats   Els furts, que ocupen un 37% del total dels fets delictius relatius al patrimoni, s'han estabilitzat. En concret han patit una lleu baixada del 0,11%, passant dels 33.870 del 2014 als 33.832 registrats l'any passat.   Els fets contra les persones    Els fets contra les persones s'han reduït un 10,95 % respecte a l'any anterior. Tots els fets baixen tot i que els més significatius són la violència física/psíquica habitual en l'àmbit familiar ( -10,08%) i les temptatives d'homicidi/assassinat (-23,91%). En canvi, els abusos sexuals i  els homicidis/assassinats mantenen les mateixes xifres que l'any anterior i representen un 1,3% i un 0,3% de la totalitat dels fets delictius respectivament. Les agressions sexuals baixen un 1.90% respecte l'any passat.   L'any 2.015 es van produir 14 morts violentes (7 víctimes eren homes i 7 dones). En relació a la seva tipologia 12 fets van ser homicidis i 2 fets van ser assassinats.    Mapa de delinqüència    La gran majoria de les comissaries d'aquesta regió policial presenten una reducció dels fets penals. Les comissaries de Sabadell i Badalona es mantenen estables respecte l'any passat i la comissaria de Mataró observa enguany un petit increment del 3,65%, amb 355 fets més.   Pel que fa a la resta de comissaries, totes baixen els fets delictius, destacant els descensos  d'Arenys de Mar (6,16% menys), Premià de Mar (5,69% menys) i de Granollers (5,49% menys). Taxa per cada mil habitants La taxa de fets coneguts a Catalunya per mil habitants ha mantingut un descens sostingut des de l'any 2012, amb una reducció de 6,6 fets per mil habitants en aquests quatre anys. Així, si l’any 2012 la taxa era de 70,19 fets per cada mil habitants, enguany ens situem en els 64,09 fets per cada mil habitants. En aquest sentit la RPMN es situa per sota l'àrea metropolitana en fets delictius per mil habitants, en concret, 50,81.   Al descens generalitzat de fets s'hi afegeix també els descens de les detencions, que baixen un 15%. En total, al llarg de l'any passat es van realitzar 7.313 detencions, 1.344 menys que a l'anterior exercici. Aquesta disminució està directament relacionada amb la disminució de fets delictius.

Summary: Les comarques del nord de Barcelona registren un augment del 16% de robatoris amb força a domicilis


El president de la Generalitat, Carles Puigdemont, ha assistit, per primera vegada, al Concurs de Castells de Tarragona, i ha assegurat que no ho podrà oblidar. S'ha mostrat "impressionat" pel moment de tensió i silenci que es crea quan s'aixeca un castell en una plaça tan plena de gent que ha qualificat de "fora de sèrie". En declaracions als mitjans, Puigdemont ha reivindicat el símil del món casteller amb el moment del procés que viu Catalunya. "El castell és un exemple de treball col·laboratiu en què tothom és important i no es pot prescindir de ningú des de la part baixa fins els que ho han de coronar. Un país que es proposi un objectiu tan difícil com és la independència només es pot fer amb el capteniment d'un gran castell", ha afirmat. Puigdemont, que aquest diumenge segueix el Concurs de Castells de Tarragona, s'ha referit també en un entrevista a Catalunya Ràdio a la situació política catalana en argot casteller. "Fa cinc anys que aquest país està fent pinya. Només falta compromís democràtic", ha afirmat el president, que ha assegurat que "l'enxaneta del procés encara no ha nascut. Tot això ho fem per les enxanetes que vindran".

Summary: Puigdemont: "Un país que es proposa la independència només ho pot fer amb el capteniment d'un gran castell"


El president de l'ANC, Jordi Sànchez, s'ha referit aquest dissabte a la tarda en un míting a Igualada a la intervenció del cos dels Mossos d'Esquadra i ha lamentat que "el govern espanyol, sense cap marc legal, avui ha tornat a entrar per la porta del darrere per acabar culminant el nou cop d'estat". En aquest sentit, Sànchez ha dit que el govern espanyol vol prendre el comandament de la policia catalana perquè "com que no troben les urnes i estan 'cagadets' que l'1-O omplim el país amb vots, volen que no hi arribem i ens volen provocar". També ha agraït la resposta del Govern de no acceptar la intervenció. D'altra banda, el president de l'ANC ha ironitzat sobre la "incompetència" del govern espanyol per trobar les urnes i s'ha preguntat "com volen parar un país si no troben les urnes". Sànchez també ha recomanat "evitar les provocacions" malgrat que ha pronosticat que la setmana que ve el govern espanyol "pujarà el to" contra els organitzadors del referèndum.  Més de mig miler de persones que s'han aplegat aquest dissabte a la tarda a la plaça de l'Ajuntament d'Igualada, per escoltar el president de l'ACN, Jordi Sànchez, i el membre de la junta d'Òmnium, Ignasi Termes. En el seu discurs, Sànchez ha criticat durament la decisió de l'Estat de controlar el cos dels Mossos d'Esquadra i ha agraït la resposta del conseller d'Interior, Joaquim Forn, i del major dels Mossos, Josep Lluís Trapero, de "no acceptar les seves ordres". En aquest sentit, Sànchez creu que el d'avui és "només un esglaó més en la determinació d'aixafar la voluntat democràtica del nostre país".  Sànchez ha dit que fins a l'1-O "encara tindrem molts entrebancs en el camí" però creu que, malgrat aquests entrebancs, "avui, a una setmana del referèndum, estem més vius, més forts i més decidits que mai a anar a votar l'1-O". De fet, el president de l'ANC creu que a partir de dilluns es pot intensificar l'ofensiva de l'Estat contra Catalunya i ha afirmat que "qui sap si aniran tan apurats que tindran l'atreviment d'intentar detenir el president o el vicepresident". Amb tot, Sànchez ha deixat clar que "facin el que facin tenim un objectiu: arribar a l'1-O, perquè si hi arribem, guanyarem".  El president de l'ANC també ha demanat a la ciutadania "evitar les provocacions" perquè, segons ell, l'estat espanyol "seria feliç que en qualsevol moment a les places comencessin a haver-hi 'tumults'". "El seu somni humit de totes aquestes nits és veure quan arriba la violència a Catalunya, doncs no arribarà perquè aquest poble és pacífic i no caurem en provocacions", ha deixat clar Sànchez.

Summary: Jordi Sànchez, sobre el control dels Mossos: "Han tornat a entrar per la porta per darrere per culminar el cop d'estat"


El Museu del Ferrocarril començarà les obres d'ampliació per reformar la Gran Nau aquesta propera tardor, dos anys després que Foment anunciés la històrica inversió d'1,9 MEUR. La direcció lamenta el retard, produït per un espai que estava temporalment cedit a l'Ajuntament i que ha obligat a revisar el projecte, però augura que les obres suposaran "un abans i un després". La directora, Pilar Garcia, assegura a l'ACN que la incorporació de 1.100 metres quadrats permetran "rellançar" el museu i situar-lo "entre els millors centres de patrimoni industrial d'Europa". Garcia avança que la reforma permetrà introduir les noves tecnologies i redefinir les exposicions per fer-les interactives. La previsió és que l'any 2020 es dupliquin els 33.000 visitants anuals que ara s'apropen a aquest museu. La Gran Nau és l'espai més gran i més antic del recinte ferroviari de Vilanova que quedava pendent d'incorporar al museu, i aquesta propera tardor està previst que comencin les obres que el secretari d'Estat d'Infraestructures, Julio Gómez-Pomar va anunciar l'octubre del 2015. Es tracta d'una nau de 1.100 metres quadrats que es va construir l'any 1891 per guardar els trens provinents dels Estats Units. Fins fa pocs mesos era un enorme magatzem d'antiguitats ferroviàries sense catalogar, bona part de les quals s'han exposat al nou espai destinat a les mercaderies. Ara només hi queden algunes restes pendents de reubicar.  La direcció confia que les obres estaran enllestides l'any 2020, coincidint amb el 30è aniversari del centre. Pilar Garcia detalla que el nou espai relatarà el progrés del ferrocarril, amb el Talgo 2 com a vehicle protagonista. "No només volem parlar de tecnologia, sinó de societat. Explicar què va significar el tren als segles XIX i XX, i què significa ara", apunta. Garcia assegura que aquestes obres seran el detonant per revisar la resta de l'exposició i fer-la més atractiva per a totes les edats, "per apropar la utilitat que té pel bé comú l'ús del ferrocarril". En la línia de millorar la imatge, precisament, està previst que es restauri tota la façana del museu. Les noves tecnologies, l'al·licient per aconseguir més visitants Pilar Garcia defineix el Museu del Ferrocarril com una "joia" reconeguda internacionalment en l'àmbit industrial, però es marca com a objectiu que aquest reconeixement es tradueixi també a nivell de visitants i públic general. Admet que les xifres actuals "no li fan justícia" i augura que la reforma servirà per "rellançar" l'equipament. "Volem que sigui un centre de cultura, d'oci i d'interacció per aconseguir, fàcilment, doblar el nombre de visitants d'aquí a dos anys", afirma. Introduir la realitat augmentada és un dels objectius de cara a aquesta reforma "camí al 4.0". Ara que les obres de reforma de la Gran Nau semblen finalment encaminades, la direcció del museu comença a treballar en futurs projectes de millora. El proper pas, explica Garcia, se centrarà en l'espai dedicat a les locomotores, el qual és tota una insígnia de l'equipament. Ara, menys de la meitat de les màquines estan sota cobert, i la direcció lamenta que la resta de locomotores pateixin el desgast de trobar-se a la intempèrie, amb una important afectació per la proximitat del mar.  Per aquest motiu, Pilar Garcia s'ha proposat aconseguir durant els propers anys el vistiplau del Ministeri de Foment per tirar endavant la cobertura de la resta de trens, en una construcció que il•lustri l'evolució que la maquinària ha tingut al llarg dels segles. "Amb tots aquests projectes farem que el museu sigui un dels centres de patrimoni industrial més importants d'Europa", conclou la directora.

Summary: Les obres d'ampliació del Museu del Ferrocarril començaran a la tardor per tal de convertir-lo en un gran centre interactiu


La consellera d’Agricultura de la Generalitat, Meritxell Serret, ha recollit aquest divendres a Sardenya el relleu del Concurs Garnatxes del Món, que l'any que ve se celebrarà a la comarca catalana de la Terra Alta amb la Denominació d’Origen Terra Alta com a amfitriona. Serret ha destacat que Catalunya és “terra de garnatxes” i que la comarca tarragonina és la “capital mundial” de la garnatxa blanca. A parer de Serret, el concurs serà “una gran oportunitat” per projectar al món la “riquesa” de la producció vitivinícola catalana i la “diversitat cultural del país". La cinquena edició del concurs vinícola ha aplegat més d'un centenar de professionals de 15 nacionalitats i ha enfrontat 684 vins de diferents països. En el decurs de l'acte, celebrat a l'Alguer i en el qual han participat diferents autoritats sardes, la consellera Serret ha subratllat que les garnatxes són un “patrimoni vitivinícola comú” a l’arc mediterrani i ha reivindicat que esdeveniments com aquest han de servir per “promocionar internacionalment” aquesta variant de raïm produïda a la Mediterrània.   El Concurs Garnatxes del Món es va crear fa quatre anys al Rosselló. Des de llavors se n’han celebrat dues edicions a Perpinyà, una a l’Aragó i l’última a Sardenya.

Summary: Catalunya serà seu l’any vinent del concurs internacional Garnatxes del Món


L'escriptor i periodista nord-català Jaume Queralt ha mort als 79 anys. Fill de refugiats republicans, Queralt ha destacat no només per la seva obra (poesia, assaig i articles periodístics) sinó també pel seu compromís amb el catalanisme i la llengua. L'any 2009, precisament, Perpinyà li ho va reconèixer atorgant-li el premi Joan Blanca. De la tasca com a periodista en sobresurt el recull d'articles sobre l'exili i els camps de refugiats publicats al diari L'Indépendant al 1979. Una sèrie que es va recollir en un llibre, un dels primers testimonis de l'èxode republicà vist des de la Catalunya del Nord. Professor a l'escola de Belles Arts de Perpinyà, Queralt també va encarregar-se de la comunicació de la Direcció Cultural de l'ajuntament. Fill de la retirada, Jaume Queralt va néixer a Ausch (Gascunya) l'any 1941. Els seus pares, originaris de Blancafort (Conca de Barberà) es van exiliar a Occitània amb la desfeta republicana, i al 1946 van tornar fins a Perpinyà, esperant poder tornar a casa. Però com molts catalans de l'època, per no patir la repressió de la dictadura franquista, van acabar establint-se al Rosselló. Periodista autodidacta, Jaume Queralt va començar a col·laborar de ben jove al diari L'Indepéndant. Aquí, al 1979, signarà una sèrie d'articles sobre l'exili republicà i els camps de refugiats conjuntament amb dos redactors més, Xavier Febrés i René Grando. Un recull que dos anys més tard, al 1981, es publicarà al llibre 'Vous avez la mémorie courte' ('Teniu una memòria curta') i que serà un dels primers testimonis que permetrà encarar l'estudi de l'exili del 1939 vist des de la Catalunya del Nord.  A més de periodista, Queralt també va destacar com a assagista i militant cultural. Professor a l'escola de Belles Arts de Perpinyà, va ser autor de nombrosos articles i textos per a catàlegs i llibres sobre l'art i la cultura. De la seva bibliografia en destaquen aquelles obres que va dedicar al cantant Jordi Barre o a l'artista Claudi Massé (amb qui l'unia una gran amistat). Sota el pseudònim de Met Barran, Jaume Queralt també va signar diversos assaigs i reculls de poemes. Durant el mandat de Jean-Pau Alduy, als anys 90, Queralt es va encarregar de la comunicació de la Direcció de l'Acció Cultural de Perpinyà.  L'any 2009, precisament, la ciutat li va retre homenatge atorgant-li el premi Joan Blanca, un guardó que distingeix el compromís amb el catalanisme i la defensa de la llengua. Home polifacètic, Queralt ha mort aquest diumenge als 79 anys a causa d'una malaltia.

Summary: Mor als 79 anys l'escriptor Jaume Queralt, periodista, assagista i militant cultural de la Catalunya del Nord


L’eurodiputat d’Unió Democràtica de Catalunya, Francesc Gambús, ha registrat una pregunta al parlament Europeu on planteja a la Comissió Europea (CE) que s'haurien de "compensar els pagesos del riu Ter pel transvasament de l'aigua a Barcelona a través dels plans de desenvolupament rural". Gambús ha alertat sobre "els seriosos problemes de reg que podria patir la demarcació de Girona a partir de l'any que ve" si no es troben solucions "per no deixar el sector en una situació de vulnerabilitat de cara a les properes campanyes". En aquest sentit, ha denunciat que "aquest transvasament és l'únic de l'estat espanyol pel qual els agricultors no reben cap tipus de compensació". A més, l'eurodiputat ha preguntat a la Comissió si "la no compensació als agricultors pel transvasament del Ter s'ajusta a l'esperit de la Directiva Marc de l'Aigua". "Aquest fet difereix d’altres regions, com al Tajo, en què si es transfereixen compensacions", ha subratllat Gambús. L'eurodiputat també ha preguntat a l’executiu comunitari si “la Comissió disposa de plans per alleugerir la pressió sobre els aqüífers i recursos hídrics de les grans concentracions de població i zones urbanes, com l'àrea metropolitana de Barcelona”. A més, ha apostat per "treballar en plans més sostenibles a mitjà i a llarg termini en les grans concentracions de població que no malmetin el medi ambient i que assegurin que els agricultors poden seguir fent la seva feina".

Summary: Unió planteja a la CE compensacions als agricultors de Girona pel transvasament d’aigua del Ter a Barcelona


La consellera d'Ensenyament, Meritxell Ruiz, ha valorat positivament que un més de 1.300 professors de primària i secundària, dels 60.000 que podien fer-ho, hagin sol·licitat de forma voluntària al departament poder ser avaluats per tal d'obtenir crèdits amb vista a la promoció docent per estadis i una millora retributiva. En aquest sentit, Ruiz ha dit no compartir la visió dels sindicats contraris a aquesta avaluació, que consideren que la xifra que ho ha demanat és baixa perquè no hi ha interès per part del col·lectiu de docents. Pel que fa al compromís dels diferents partits, exceptuant el PP, de derogar la LOMCE, la consellera ha dit que el primer debat que introduirà el Govern se centrarà en la disposició addicional que obliga la Generalitat a pagar 6.000 euros en el cas de les famílies que demanen escolaritzar els seus fills en castellà. Des de Lleida, Meritxell Ruiz ha dit no compartir les crítiques dels sindicats davant la possibilitat que ofereix el departament al professorat de primària i secundària de sotmetre's voluntàriament a una avaluació per aconseguir mèrits per a la promoció docent per estadis i, a la vegada, una millora retributiva. "Malgrat molts docents ja tenien mèrits per aconseguir aquests estadis, el departament ha tingut gent que voluntàriament ha demanat l'avaluació per tal que se'ls puguin reconèixer", ha destacat la consellera. Per això, ha fet una valoració positiva pels més de 1.300 docents que han sol·licitat aquesta avaluació "per demostrar que la seva és bona i que volen que sigui valorada positivament".   Ruiz deixa pel conseller d'Interior la resposta a Fernández Díaz sobre la col·laboració per combatre el jihadisme  Pel que fa a les declaracions del ministre de l'Interior, Jorge Fernández Díaz, en què ha defensat la necessitat que Generalitat treballi coordinada amb l'Estat per detectar processos de radicalització islamista, Meritxell Ruiz, ha remès a les declaracions que pugui fer el conseller d'Interior, Jordi Jané, sobre aquesta qüestió.  Tot i això, ha deixat clar que "des de la Generalitat sempre s'ha reclamat estar presents en tot  el que fa a la coordinació per donar resposta a aquest perill i aquesta amenaça" i que s'està treballant des d'Ensenyament "entra en el marc de relació normal que tenen els Mossos d'Esquadra de proximitat amb els centres educatius".  Aquest dijous, preguntat pel "possible solapament" en l'aplicació del pla de l'Estat contra el jihadisme i el protocol que també disposa la Generalitat, Fernández Díaz ha assegurat que porta a termes iniciatives "unilaterals" no és bo. El ministre ha dit que la coordinació amb l'Estat és fonamental, perquè "és la coordinació i no el solapament d'esforços el que optimitza els recursos".  Ruiz manifesta el compromís del Govern per seguir amb el desplegament de la LEC Finalment, Ruiz s'ha referit a la proposició de llei presentada pel PSOE per aturar la implantació de la LOMCE, també coneguda com a llei Wert, i ha recordat l'acord entre totes les formacions –exceptuant el PP- per tal de deixar sense efecte i derogar aquest llei quan es produeixi un canvi de govern a l'Estat. La consellera, però, ha afegit que la principal petició que farà el Govern en aquest debat se centra en la disposició addicional que obliga la Generalitat a pagar 6.000 euros en el cas d'aquelles famílies que volen escolaritzar els seus fills en castellà a Catalunya. "Aquest serà el primer debat que introduirem en aquest projecte de llei, i també altres com ara derogar tots els altres aspectes que no compartim", ha dit. Així mateix, Ruiz ha remarcat que el Govern "el que fa es desplegar la Llei d'Educació de Catalunya (LEC) que és el marc en què ens vam posar d'acord el 2009 i que és el que hem seguit fent tots aquests anys".

Summary: Ruiz valora positivament que més de 1.300 docents hagin demanat ser avaluats per poder cobrar més


Membres de la comunitat universitària de la UdL han lliurat aquest dimecres un manifest i 680 signatures al rector de la Universitat de Lleida, Roberto Fernández, perquè reconsideri el rebuig de la universitat a sumar-se al Pacte Nacional pel Referèndum. Ho han fet a l'inici del consell de govern ja que va ser precisament a l'anterior consell de govern, celebrat del 15 de juny, quan es va decidir no donar suport al Pacte. Els impulsors del manifest consideren que aquest òrgan no és prou plural per prendre una decisió d'aquestes característiques i reclamen que es faci a través del Claustre o d'una consulta virtual a tota la comunitat universitària. Les signatures d'adhesió al manifest s'han recollit des del 27 de juny a través de la xarxa interna de la universitat. El portaveu del Sindicat d'Estudiants dels Països Catalans a Lleida, (SEPC) i impulsor del manifest, Llibert Rexach, lamenta que la de Lleida sigui l'única universitat pública catalana que doni l'esquena a una realitat social i política majoritària.  Rexach ha explicat que amb el manifest i les adhesions es vol exigir que el rector reconsideri la posició que es va prendre al passat consell de govern. "Que deixi de banda altres interessos per no estar dins el pacte i que se centri en la realitat política i social del país". "Ens sentim enfadats i decebuts perquè no entenem que administracions i institucions lleidatanes donin l'esquena a una realitat social i política majoritària que es demana des de fa anys que és poder votar i exercir el dret a l'autodeterminació", ha dit. Rexach ha lamentat que "l'Ajuntament de Lleida i la universitat s'alien en posicions més pròpies de la dreta que no d'un canvi democràtic a Catalunya". La consulta que es planteja al rector per fer mitjançant el campus virtual demana que contempli les opcions d'adherir la UdL al Pacte Nacional pel Referèndum; en contra de l'adhesió, o que la UdL no es posicioni al respecte. El rector s'ha compromès ha fer-los arribar una resposta en una setmana.

Summary: Lliuren 680 signatures al rector de la UdL contra el rebuig a l'adhesió al Pacte Nacional pel Referèndum


L'advocat de Jordi Sànchez, Josep Rull i Jordi Turull ha presentat aquest divendres un recurs d'apel·lació davant la Sala Penal del Tribunal Suprem contra la decisió de quedar-se la major part de la causa de l'1-O i enviar només sis dels divuit acusats al TSJC. El lletrat Jordi Pina al·lega que el tribunal ha "creat" almenys cinc nous criteris per determinar la seva competència sobre el cas, apartant-se de la seva jurisprudència i decisions anteriors. Fonts del Suprem ja han avançat que aquesta decisió no es pot recórrer. El recurs, diu l'advocat, pot ser considerat també un recurs de cassació, de súplica o fins i tot un incident de nul·litat de les actuacions, i es presenta, segons el propi escrit, per esgotar prèviament tots els recursos interns previstos en l'ordenament jurídic espanyol abans d'al·legar els mateixos arguments davant del Tribunal Europeu dels Drets Humans (TEDH). De fet, el propi escrit admet que les "particularitats" d'aquesta causa judicial fan que "no estigui clar" com s'han d'esgotar els recursos interns, ja que és un recurs al Suprem davant d'una decisió del propi Suprem. Pel que fa als arguments per reiterar la petició de ser jutjats a Catalunya, la interlocutòria del Suprem, diu el recurs, no concreta cap element dels delictes de rebel·lió o sedició ocorreguts fora de Catalunya. Segons l'advocat, la Sala Segona ha "creat 'ad hoc' almenys cinc nous criteris competencials" per sostenir que els fets es van cometre fora de Catalunya, criteris construïts "pel cas concret". També diu que els propis arguments usats pel Suprem, basant-se en anteriors precedents, haurien d'haver confirmat el trasllat de tota la causa al TSJC. Així, la pròpia sala reconeix que la interlocutòria de processament del jutge Pablo Llarena no contenia cap referència a fets delictius ocorreguts fora de Catalunya, i les acusacions no ho van recórrer, sinó que van intentar incloure fets comesos a l'estranger en els seus escrits d'acusació, cosa que la defensa considera que amplia a posteriori l'objecte del judici. El recurs també recorda que durant la instrucció no s'ha practicat cap diligència que hagi transcendit de l'estat espanyol. Igualment, l'escrit de la defensa diu que els arguments per confirmar la competència del Suprem es basen en el delicte de malversació, i no pas en el de rebel·lió, que és el delicte principal de la causa. També al·lega que les paraules "alçament" o "alçar-se", requisits de la rebel·lió, no apareixen en la interlocutòria del Suprem d'aquest dijous, ni tampoc cap fet directament relacionat amb la rebel·lió comès fora de Catalunya. El recurs també veu contradictori que el delicte de desobediència sigui jutjat pel TSJC, però el de malversació no, tot i que els dos delictes es basen, en aquest cas, en decisions preses en òrgans col·legiats com la Mesa del Parlament o el Consell Executiu de la Generalitat.  A més, les acusacions van considerar que aquests delictes s'havien comès "per omissió". Així, critica que el tribunal distingeixi entre els acusats només per desobediència i els acusats només per malversació, com els exconsellers Santi Vila, Carles Mundó i Meritxell Borràs. Sobre el delictes de malversació, a més, diu que si el criteri a partir d'ara és assumir que qualsevol perjudici als comptes d'un ens públic afectat tot l'estat, el Suprem haurà de jutjar tots els polítics autonòmics acusats de malversació.

Summary: Rull, Turull i Sànchez recorren la decisió del Suprem de quedar-se la seva part de la causa de l'1-O


Més d'una vintena de col·lectius feministes han elaborat un manifest per fer una crida a la mobilització contra la ultradreta. Només dos dies després de les concentracions arreu de l'Estat contra el pacte entre PP i Cs amb VOX a Andalusia i en suport a les dones d'aquesta comunitat, les entitats en defensa dels drets de les dones han volgut denunciar l'auge del discurs de l'extrema dreta traduït en un qüestionament de la violència masclista, el rebuig de l'avortament, les polítiques contra la immigració, les polítiques neoliberals i la distorsió del discurs feminista. En un manifest, el col·lectiu ha rebutjat també la tesi dels ''autoanomenats d'esquerres'' que atribueix una major presència de les reivindicacions feministes l'ascens de la ultradreta.   Per les entitats feministes, el moviment ha defensat ''canviar d'arrel'' tot el sistema per millorar la vida de ''més de la meitat de la classe treballadora afectada per aquestes polítiques reformistes i insuficients''.  En el manifest, el col·lectiu feminista fa una crida a activar ''la solidaritat'' entre les persones afectades per la ideologia d'ultradreta i a reforçar ''les nostres aliances'' i emplacen les dones a ser una ''part activa'' de les mobilitzacions contra l'extrema dreta.  Per les entitats, les victòries de Bolsonaro al Brasil, Trump als EUA i l'ascens de partits com el Front Nacional a França, la presència de Mateo Salvini a Itàlia també, o els resultats de VOX a Andalusia ''vesteixen'' de democràcia, llibertat d'expressió i voluntat de canvi, una ideologia ''misògina, racista, colonial, homòfoba, transfòbica i neoliberal'', que per les entitats va en contra de qualsevol possibilitat de ''tenir una vida digna''. Per això, denuncien que aquests partits neguen la violència masclista, van en contra del dret de l'avortament, volen perpetuar els rols i les identitats de gènere i fomenten l'odi a les persones migrades.

Summary: Més d'una vintena de col·lectius feministes fan una crida a la mobilització contra la ultradreta


L'alcaldessa de Montcada i Reixac, Laura Campos, ha alertat que el projecte per soterrar les vies de la R2 al seu pas pel municipi "és molt fràgil" i ha exigit que les eleccions generals del proper 28 d'abril no suposin "nous endarreriments" en el calendari previst. Campos ho ha dit hores abans que se celebri l'homenatge a les víctimes del tren en aquesta població que es farà aquest vespre a la Cruïlla del Soterrament. La batlle s'ha reunit amb el cap de llista de Catalunya en Comú pel 28-A, Jaume Asens, que ha signat un document municipal que demana a tots els partits que es presenten a Madrid que treballin perquè l'actuació no s'aturi. "Quan governem soterrarem les vies", ha apuntat Asens que ha dit que "aquesta anomalia es resoldrà en el proper mandat" perquè la millora del transport públic és una prioritat pels comuns.

Summary: Campos alerta que el soterrament "és molt fràgil" i demana que les eleccions del 28-A "no suposin nous endarreriments"


La Guàrdia Civil ha desarticulat una organització dedicada a estafar la Seguretat Social i Hisenda a la demarcació de Girona. En l'operació, anomenada Sagitari, els agents han detingut una persona i n'han denunciat 33 més pels delictes de frau a la Seguretat Social, Hisenda i falsedat documental. Els agents van iniciar l'operació arran d'una informació facilitada pel Servei Estatal d'Ocupació i de la Delegació del Ministeri de Treball i Seguretat Social a Girona. La investigació, que s'ha desenvolupat al llarg d'aquest any, està relacionada amb una presumpta trama empresarial, composta per 20 empreses, suposadament dedicades a la construcció i neteja d'immobles. La seu d'aquesta trama se situava a Salt. Aquestes empreses les regentava un ciutadà marroquí, que al seu torn utilitzaria testaferros per evitar ser identificat en algunes d'aquestes, les quals apareixien com a administradors o com apoderats de les mateixes. Algunes van ser identificades com a fictícies, és a dir, sense seu social, ni activitat comercial real, que únicament servien per donar d'alta ciutadans d'origen marroquí, amb la finalitat que poguessin justificar dies treballats per poder accedir a ajudes de l'Estat o per poder disposar d'un contracte de treball amb la finalitat de renovar la seva autorització de residència i de treball. Els agents van detenir al novembre passat el principal responsable de l'organització criminal, de nacionalitat marroquina, com a presumpte autor dels delictes contra el dret dels treballadors, contra Hisenda Pública i falsedat documental, que actuava des de la seva seu a la localitat de Salt (Gironès). Els agents també han denunciat 30 persones de la mateixa nacionalitat com a presumptes autores dels delictes de falsedat documental i altre tres, també de nacionalitat marroquina, pels delictes contra el dret dels treballadors i falsedat documental. Haurien provocat un frau a la Seguretat Social i a la Hisenda Pública entre els anys 2009 i 2014, repartit en l'impagament de quotes a la Seguretat Social (500.000 euros); ajudes cobrades fraudulentament (1,5 milions); persones que han cobrat les ajudes de manera fraudulenta (un milió), i factures falses per import d'un milió d'euros amb l'objectiu de defraudar  De tot plegat es van instruir diligències que van ser lliurades en el Jutjat d'Instrucció número 3 de Girona.

Summary: La Guàrdia Civil desarticula una organització per estafar 3 MEUR a la Seguretat Social i Hisenda a la demarcació de Girona


El productor gironí i fundador de Ikiru Films, Edmon Roch, ha assegurat que la segona part de les aventures de Tadeu Jones, que arriben aquest divendres al cinema, "és molt divertida i molt fresca" i estan "molt il·lusionats" amb la seva estrena. El film d'animació 'Tadeu Jones 2. El secret del rei Mides' dirigida per Enrique Gato i David Alonso compta com ja va passar en la primera pel·lícula amb una part de producció catalana amb Ikiru Films. "Ens ha portat un treball molt llarg i un llarg camí per arribar fins aquí i esperem que agradi", ha manifestat Roch en declaracions a l'ACN. Per altra banda, Roch s'ha referit a la situació de la producció de cinema en llengua catalana i ha afirmat que "produir cinema en català és un exercici de risc molt alt quan fas cinema ambiciós".  En aquesta nova pel·lícula d'animació, Tadeu Jones viatja fins a Las Vegas per assistir a la presentació de l'últim descobriment de l'arqueòloga Sara Lavroff: el papir que demostra l'existència del Collar de Mides, el mític rei que convertia en or tot allò que tocava. La situació però empitjorarà quan un malvat segresta la Sara per poder trobar el talismà i aconseguir grans riqueses. Junt amb els seus amics, el lloro Belzoni i el seu gos Jeff, Tadeu tindrà que fer ús del seu ingeni para rescatar la Sara en un viatge per mig món.  Roch ha recalcat que el film els ha portat un treball de tres anys i mig i la van arrancar quan van acabar de 'Atrapa la bandera'. El productor ha explicat que la pel·lícula és una "continuació" de les aventures del personatge del Tadeu amb la Sara amb personatges nous i altres que repeteixen. "És molt divertida i molt fresca i estem molt il·lusionats", ha indicat.  Rodatge en català Per altra banda, el productor s'ha referit a la situació de la producció de cinema en català. "M'agradaria més rodar grans pel·lícules en català i a vegades per limitacions de finançament les he de rodar en altres llengües, en castellà o en anglès". Segons Roch, "existeix una possibilitat d'arribar al mercat, però no tenim una potència alhora de produir històries en català que siguin atractives pel gran públic a Catalunya". En aquest sentit, ha apuntat que "no és tan un tema ni de capacitat de produir ni de públic de cinema en català, sinó de capacitat finançar històries d'una ambició i d'una capacitat d'atreure un públic que no sigui minoritari".  Ha recordat que ara s'han estrenat pel·lícules extraordinàries com 'Estiu 1993' o 'Julia Ist', que tenen un recorregut fantàstic a l'arribar a Europa a festivals però "un cop s'estrenen aquí tenen un bon públic molt fidel, però és més minoritari". Ha indicat que "hi ha un altre cinema que es podria fer i s'ha demostrat amb films com 'Pa negre' o 'Incerta Glòria' o quan vam fer 'Bruc' o 'Eva'".  Ha indicat que pel·lícules que superin els 3 o 4 milions d'euros de pressupost per finançar ara mateix amb els sistemes actuals i amb el retorn de l'audiència en català que "és més limitada" que quan es treballa en altres idiomes, "fa que produir cinema en català sigui un exercici de risc molt alt quan fas cinema ambiciós".

Summary: Edmon Roch: "Tadeu Jones 2 és molt divertida i molt fresca i estem molt il·lusionats"


El 31% dels ciutadans –tant vianants com conductors de cotxes, motos o bicicletes– realitzen maniobres o comportaments irregulars quan es desplacen pels carrers de Barcelona, segons un estudi del RACC que analitza la convivència entre els diferents mitjans de transport a la ciutat i que s'ha presentat aquest dimarts. La infracció més estesa és no aturar-se completament a l'estop, ja que incompleixen la norma el 77% dels cotxes, el 92% de les motos i el 94,8% de les bicicletes. L'estudi també posa de manifest que el risc d'accident als carrers secundaris és el triple que a les artèries principals de la ciutat, amb normes estrictes i una convivència més ordenada. A la xarxa no bàsica, la relaxació de les interaccions entre mitjans de transport provoca més accidents.     Els motoristes són el col·lectiu que se sent més insegur (23%) i alhora és el que comet un nombre més alt d'infraccions perilloses, segons l''Auditoria RACC de Convivència'. També és el que pateix més mortalitat, amb 99 víctimes entre el 2010 i el 2016. La indisciplina de la bicicleta, l'ús de la qual ha augmentat de forma significativa en els darrers anys, és la més elevada, si bé no representa un perill tan alt d'accident. En els vianants, la sensació d'inseguretat disminueix en les franges de més edat (21%).  Pel que fa als cotxes, destaca el seu comportament irregular, ja que a la xarxa bàsica les infraccions ronden el 4-5% i es disparen fins al 30% als carres secundaris o sense regulació semafòrica. Els cotxes són els més respectuosos amb les normes de circulació, però les seves infraccions, les més perilloses.

Summary: Un de cada tres ciutadans comet infraccions quan es desplaça pels carrers de Barcelona


El Ministeri de Cultura ha ordenat a l'advocat de la Generalitat que renunciï a la defensa de l'exconseller de Cultura, Santi Vila, en la causa del litigi de les obres d'art de Sixena. Vila està citat a declarar el proper 25 d'abril als jutjats d'Osca, juntament amb el conseller de Cultura destituït pel 155, Lluís Puig, acusats de delictes de desobediència i prevaricació per no haver lliurat les 44 obres que hi havia al Museu de Lleida i que finalment van ser traslladades per ordre judicial amb la intervenció de la Guàrdia Civil el passat 11 de desembre. Respecte a la situació de Lluís Puig, la fiscalia d'Osca s'ha adherit a la reclamació de l'advocat de Vilanova de Sixena, Jorge Español, per tal que se li prengui declaració a Brussel·les davant la ''més que provable possibilitat que no es presenti'' a la citació de la setmana que ve. Tant Vila com Puig estan citats a declarar al jutjat d'instrucció número 3 d'Osca acusats de delictes de desobediència a l'autoritat i prevaricació. Vila havia sol·licitat l'assistència de la defensa en el lletrat de la Generalitat perquè compareix per donar explicacions pel seu càrrec a la conselleria de Cultura. El Ministeri de Cultura, que en vigor del 155 actua com a Departament de Cultura, ha ordenat al lletrat que renunciï a la defensa de Vila per la qual cosa, l'exconseller haurà de cercar un advocat particular. L'advocat Jorge Español també ha sol·licitat que s'investigui a la secretaria general del Departament de Cultura, Maria Dolors Portús, per haver autoritzat la defensa, a través de l'advocat de la Generalitat, de l'exconseller Santi Vila. Español creu que Portús hauria comés un delicte de prevaricació per haver concedit aquesta autorització sense tenir competències al respecte.

Summary: El Ministeri de Cultura nega a l'advocat de la Generalitat la defensa de l'exconseller Vila en la causa de Sixena


Les Teresines compleixen 25 anys i per poder recordar-les d'una forma diferent a veure els episodis de la seva primera i única temporada, La Cubana ha organitzat al Teatre Coliseum, on encara hi representa 'Gente Bien. El musical', l'exposició 'Les Teresines. 25 anys'. En declaracions a l'ACN, el director de La Cubana, Jordi Milán, ha destacat que és una mostra divertida i curiosa per als seguidors de les Teresines. Aquesta és una de les cites de la companyia per celebrar aquestes bodes de plata, però n'hi ha més i la més destacada és la que tindrà lloc el pròxim 7 de maig: la 'Teresinada' popular al Coliseum, on es visualitzaran els 13 capítols de les Teresinos amb algun número musical i la intervenció dels actors protagonistes que hi van participar, a més de l'entrega de premis. L'entrada serà gratuïta i La Cubana vol que "sigui una festa, on la gent es pugui disfressar".

Summary: El món de les Teresines, en una exposició al Teatre Coliseum


Quatre dels deu detinguts en l'operació antidroga dels Mossos d'Esquadra al barri de Sant Roc de Badalona (Barcelonès) han ingressat a presó. Els altres sis arrestats han quedat en llibertat amb càrrecs. L'operatiu es va dur a terme el divendres 19 de juny passat i ha permès desarticular una organització criminal dedicada al tràfic de cocaïna. Els agents van escorcollar un total de 10 domicilis -9 a Badalona i 1 a Lliçà de Vall- amb un balanç de 98.000 euros en efectiu decomissats, 1 quilo de cocaïna, dues armes de foc i joies de gran valor. Segons els Mossos d'Esquadra, el grup criminal era un clan familiar dedicat al narcotràfic que no havia aturat ni la producció ni les vendes malgrat l'estat d'alarma per la pandèmia de coronavirus. La investigació es va iniciar al mes de gener, quan els agents van detectar un punt de venda en un pis de Badalona. En el transcurs de les indagacions, els investigadors van relacionar aquest primer punt amb una organització criminal molt més amplia, fins a identificar 10 integrants. Aquests operaven des de 10 domicilis ubicats al barri de Sant Roc de Badalona i a Lliçà de Vall (Vallès Oriental). El grup tenia una estructura consolidada al llarg del temps, amb uns líders sòlids i uns subordinats amb unes funcions assignades definides. Era una organització amb recursos, ja que disposava de diversos locals, habitatges, vehicles per transportar la droga i la gent per distribuir-la. A més de disposar d'un elevat nombre de clients diaris, que no va afluixar durant el confinament. Tres vehicles i 170 plantes de marihuana El 19 de juny els investigadors van organitzar un dispositiu per realitzar entrades simultànies als 10 habitatges i locals on es duia a terme l'activitat. Les entrades, autoritzades pel jutjat de guàrdia número 4 de Badalona, es van fer en 9 locals i habitatges de Sant Roc a Badalona i en un domicili de Lliçà de Vall. Com a resultat d’aquest dispositiu, els investigadors van localitzar dues armes de foc, una pistola elèctrica, 98.000 euros en efectiu, joies de gran valor i es van intervenir tres vehicles que utilitzava l'organització. A banda, hi havia 1 quilo de cocaïna distribuïda en 200 paperines preparades per a la venda, 110 grams de cocaïna en roca, 62 grams més per tallar i un pot amb 600 grams de cocaïna en pols.  A més, estris per la manipulació i preparació de la substància com balances, substàncies de tall, material per embolcallar i preparar la droga per a la venda. Els agents també van localitzar 170 plantes de marihuana. Arran d'aquestes entrades coordinades es van detenir 10 persones que formaven part de l'organització. Els arrestats van passar a disposició judicial davant el Jutjat d’Instrucció número 4 de Badalona i el jutge va decretar l'ingrés a presó per 4 dels detinguts i la llibertat amb càrrecs per a la resta.

Summary: A presó quatre dels deu detinguts en l'operació antidroga de fa una setmana al barri de Sant Roc de Badalona


La Guàrdia Urbana de Barcelona ha aixecat acta contra els impulsors de la plataforma Barcelona amb la selecció per ocupació de la via pública. Els fets han tingut lloc aquest dilluns a primera hora de la tarda, quan els responsables d’aquesta entitat muntaven a plaça Catalunya una pantalla gegant per veure el partit de futbol de l’Eurocopa entre Espanya i Itàlia. Des de l’entitat, el seu secretari general, Manel Hernández, ha explicat a l’ACN que s’havia convocat una concentració de 17.00 a 20.00 h per donar suport a la selecció espanyola i que aquest esdeveniment tenia permís concedit del Departament d’Interior. L’Ajuntament corrobora aquest extrem, però manté que no hi havia autorització municipal per muntar la pantalla. Els organitzadors afirmen que en tenien a través del permís d’Interior. Els responsables de l’esdeveniment han arribat a plaça Catalunya a les tres de la tarda i han començat a muntar l’equipament necessari per poder veure el partit a través de la pantalla gegant. Afirmen, també, que aquest matí s’han reunit amb els Mossos d’Esquadra per pactar tots els extrems de l’acte, i que en cap moment se’ls ha posat cap mena d’impediment. Segons ha explicat Hernández, tot d’una, però, han arribat dues patrulles de la Guàrdia Urbana i els han comunicat que no tenien permís per muntar la pantalla, i que l’havien de desmuntar. En un primer moment ho han fet, però el mateix secretari general de Barcelona amb la selecció ha afegit que després de consultar-ho amb els seus serveis jurídics han decidit tirar endavant l’acte. Des de l’Ajuntament es confirma aquest extrem, i es relata que per evitar mals majors s’ha decidit deixar-los continuar. El que s’ha fet aleshores ha estat multar el vehicle que incorporava la pantalla gegant per estacionar a la plaça Catalunya sense autorització i aixecar acte del fet per ocupació de la via pública. Aquesta acta pot acabar derivant en una sanció per als responsables de l’esdeveniment. Des de Barcelona amb la selecció es discrepa de la qüestió dels permisos i es defensa que, segons el seu punt de vista, l’autorització d’Interior per a la concentració incloïa implícitament l’autorització per al muntatge de la pantalla. Finalment, cal destacar que la primera part del partit no s’ha pogut veure perquè aquesta cadena d’esdeveniments ha obligat a muntar la pantalla pràcticament quan l’encontre entre Espanya i Itàlia estava a punt de començar. Segons Hernández el muntatge requereix tres quarts d’hora, que són els que ha durat la primera part. La segona s’ha pogut veure sense problemes.

Summary: Aixequen acta contra els impulsors de la plataforma Barcelona amb la selecció per ocupació de la via pública


El Govern proposarà a l'Estat que l'ús de les mascaretes sigui obligatori per a tothom a l'espai públic, després que el Procicat hagi aprovat la mesura aquest dijous al matí. Així ho ha explicat la portaveu del Govern, Meritxell Budó, durant la roda de premsa telemàtica d'aquest migdia. Budó confia que el govern espanyol accepti aquesta proposta addicional de protecció de la ciutadania per evitar la propagació del coronavirus. Per la seva banda, la consellera de Salut, Alba Vergés, ha apuntat que les mascaretes afegeixen "un punt de protecció extra", ja que la distància de seguretat "a vegades és complicada de mantenir". El president de la Generalitat, Quim Torra, ja va insistir ahir en demanar l'ús obligatori de la mascareta a espais públics, després que hagi sortit publicat als mitjans de comunicació que el Ministeri de Sanitat es planteja aquesta mesura.

Summary: El Govern proposarà a l'Estat l'ús obligatori de les mascaretes per a tothom a l'espai públic


El sector de la restauració llença cada any més de 42 tones de menjar a Catalunya, segons dades que aporten les entitats Nutrició Sense Fronteres, Rezero i Banc de Recursos, així com el grup GSR. Amb l’objectiu de reduir aquests xifra, les quatre agrupacions impulsen la campanya ‘Remenja’mmm’, adreçada a restaurants i hotels compromesos amb la societat i el medi ambient. La campanya ofereix solucions pràctiques per reduir el menjar que es llença i promoure el reaprofitament per part dels comensals. En total a Catalunya es malbaraten cada any 262.471 quilos de menjar, el 16% dels quals del sector de la restauració. Les entitats que impulsen la campanya ‘Remenja’mmm’ indiquen que part d’aquest excedent alimentari que es genera al sector pot ser abordat des de projectes de prevenció i reaprofitament, però que un gruix important no està atès. És la part que generen els comensals dels restaurants quan deixen menjar al plat que acaba a les escombraries. La campanya té per objectiu sensibilitzar els consumidors i la indústria de restauració i hostaleria en aquesta qüestió oferint propostes i accions alternatives per reduir el menjar que es llença. En concret s’ofereix un envàs perquè els comensals dels restaurants es puguin endur a casa el menjar que els ha sobrat.

Summary: El sector de la restauració llença anualment 42 tones de menjar a Catalunya


Tarragona vol deixar un bon gust de boca als creueristes que, a partir d'aquest divendres, començaran a desembarcar a la ciutat. Tarragona, que s'estrena com a port base de Costa Cruceros, espera rebre enguany 40.000 creueristes, dels quals, un 80% -és a dir, uns 30.000- s'estima que recorreran la capital tarragonina. Davant el repte d'acollir entre dues i tres vegades més el volum de creueristes de l'any passat, l'Ajuntament ha preparat una carta de serveis carregada de propostes, des d'aplicacions de realitat virtual a visites guiades -entre les quals destaca, com a novetat, la visita a la primera obra de Gaudí a Tarragona-, passant per una ruta gastronòmica de productes típics del territori. Amb l'arribada d'un creuer per setmana, l'impacte econòmic se situa en els 3,5 milions d'euros.

Summary: Tarragona vol captivar els 30.000 creueristes que trepitjaran enguany la ciutat


La cap de llista de Cs a Barcelona el 10N, Inés Arrimadas, ha demanat el vot per la seva formació en l'inici de la campanya per "parar els peus al nacionalisme". En la seva intervenció aquest divendres a la mitjanit a l'Hotel Catalonia Ramblas de Barcelona, Arrimadas ha dit que "qui vulgui que els carrers deixin de cremar, que voti Cs". També ha afirmat que votar PSOE o PP sempre ha acabat "anant a la guardiola del nacionalisme". Durant l'acte, en el qual s'ha presentat el cartell de campanya, amb el lema 'Espanya en marxa', Lorena Roldán també ha intervingut per afirmar que el 10N els ciutadans es juguen "continuar ostatges del separatisme radical". A més, ha demanat acabar amb la "impunitat" de les manifestacions de les darreres setmanes.

Summary: Arrimadas, en el tret de sortida de la campanya: "Qui vulgui que els carrers deixin de cremar, que voti Cs"


La gran assemblea de treballadors públics que la Intersindical-CSC i l'ANC havien previst fer per aquest dijous 30 de novembre a les cotxeres de Sants s'ha ajornat 'sine die' per problemes tècnics en la cessió de l'espai. El sindicat confia poder fer l'assemblea en els propers dies. A aquesta gran assemblea hi estaran convocats els treballadors públics de tots els Departaments de la Generalitat, després que s'hagin anat fent assemblees en cada conselleria.

Summary: La gran assemblea de treballadors públics contra l'aplicació del 155 que s'havia de fer dijous s'ajorna 'sine die'


La premsa comarcal va confirmar l’any 2015 les “fortaleses” del seu model davant d’una premsa generalista que segueix perdent lectors i ingressos. Les 126 capçaleres comarcals van tenir un petit increment de lectors del paper, 531.000 en total, i un gran creixement del 33,3% usuaris únics mensuals a Internet (1,6 milions). El negoci, sumant ingressos per difusió i per publicitat, va generar 26,8 milions d’euros, un 1,6% més que el 2014. Les dades de l’informe elaborat per la consultora Media Hotline mostren que un 81% dels lectors de premsa comarcal no ho són de premsa generalista, i amb una fidelitat al mitjà que explica que el 53% de les vendes fossin a través de subscripció.  Una dada resumeix la situació del sector, segons il·lustra l’autor de l’informe ‘El model de la Premsa Comarcal’, Enric Yarza: El 2012 la premsa comarcal perdia 400.000 euros; el 2015 en va guanyar 800.000. Així ho ha apuntat aquest divendres en el marc del tercer Dia de la Premsa Comarcal, que ha reunit a Barcelona representants del sector d’arreu del país per debatre sobre la seva situació, convocats per l’Associació Catalana de Premsa Comarcal.  La xifra de Yarza és significativa en un context de caiguda de la difusió dels mitjans escrits generalistes (el 2015 a l’Estat va caure un 9,2%, un 7,7% a Catalunya només un 0,8% a la premsa comarcal), i també dels ingressos publicitaris (un 3,5% a l’Estat, un 2,7% a Catalunya). Mentrestant, la premsa comarcal ha aguantat en difusió (petit increment de lectors i lleugera caiguda de la difusió total del 0,8%) i fins i tot creix en ingressos publicitaris (0,8%). La premsa comarcal té presència principalment a 39 comarques catalanes, i testimonial o nul·la a 3 (Barcelonès, Baix Llobregat i Vallès Occidental. En aquestes 39 comarques, on viu un 48% de la població de Catalunya, “s’hi llegeix el 54% de premsa del país”, ha emfasitzat Yarza per remarcar l’interès i l’hàbit de consum de premsa comarcal.  Una de les “fortaleses” de la premsa comarcal és l’exclusivitat dels seus lectors. Segons el mateix estudi, un 81% d’aquests 531.000 lectors no llegeixen més premsa que la seva capçalera comarcal. Quant a l’hàbit de lectura, el temps mitjà de consum se situa en 27,7 minuts diaris.  L’any 2015 les capçaleres de premsa comarcal van vendre 109.000 exemplars, dels quals un 33% de venda al quiosc. Això significa que el 54% de les vendes s’obtenen a través de la subscripció, la qual cosa mostra la fidelitat dels lectors de capçalera comarcal envers el seu mitjà, i al mateix temps ajuda a entendre perquè les vendes d’aquesta premsa no han davallat com amb la premsa generalista.

Summary: L’exclusivitat i la fidelitat dels lectors expliquen la fortalesa de la premsa comarcal davant de la generalista


L'atur va pujar en 1.403 persones a l'agost a les comarques gironines i la xifra de desocupats es va situar en 32.106 persones, segons ha informat aquest dimarts el Ministeri de Treball. Es tracta d'un increment del 4,57% mensual que situa Girona com la demarcació on més creix l'atur. En comparació amb el mateix mes de l'any anterior, l'atur va baixar un 2,78%, concretament 917 persones. Del total, 14.218 eren homes i 17.888 dones. El sector serveis va liderar la pujada de l'atur amb 1.155 desocupats més, seguit de la construcció (+336) i la indústria (+106). En canvi, a l'agricultura s'hi van registrar 98 aturats menys.

Summary: L'atur puja en 1.403 persones a l'agost a Girona i la xifra de desocupats se situa en 32.106


El regidor electe a Barcelona Manuel Valls ha expressat aquest diumenge la seva "gran preocupació" per la represa de les negociacions entre Cs i Vox, en aquest cas pels pactes a la comunitat de Madrid. En una piulada, Valls ha criticat que hi hagi "pactes anunciats entre el PP i Vox en moltes ciutats" i "reunions de líders de partits constitucionalistes amb Vox". "Normalitat democràtica? O normalització d'un partit d'extrema dreta? No és el mateix, i no puc amagar una altra vegada la meva gran preocupació", ha dit Valls.

Summary: Valls veu amb una "gran preocupació" les converses entre PP, Cs i Vox


Com passa en els actes importats de la ciutat, el pregoner de Solsona ha recorregut aquest divendres al migdia els carrers del nucli antic del municipi per anunciar l'arrencada de la campanya 'El mes gastronòmic'. Es tracta d'una campanya turística i gastronòmica que vol posicionar el Solsonès com a "destí favorit" del mes de maig, una època tradicionalment fluixa per als establiments de la comarca. Així, durant tot el mes es realitzaran un total de 110 activitats que comptaran amb la participació d'una vuitantena d'agents turístics. Les propostes van des de l'esport fins al maridatge de vins i olis, passant per visites a explotacions agràries o 'packs' de benvinguda als allotjaments rurals. La tècnica del Patronat de Turisme del Solsonès, Ester Sabata, ha explicat a l'ACN que és el primer cop que es fa una campanya d'aquesta envergadura i s'ha mostrat satisfeta perquè ha comptat amb la "màxima participació" dels agents privats.  Sota el títol 'El mes gastronòmic', el Solsonès ha donat el tret de sortida aquest divendres a una nova campanya per promocionar-se turísticament i atraure visitants en un mes, el maig, que tradicionalment ha estat "fluix" per als establiments de la comarca. La tècnica de Turisme del Solsonès, Ester Sabata, ha relatat que és un projecte que va sorgir "arran d'una petició del mateix sector turístic, sobretot dels allotjaments, perquè el mes de maig no s'acabava d'omplir". Sabata ha explicat que precisament el maig és un mes en què la comarca "està molt verda i és una època molt bonica per visitar-la" i, per això, "vam decidir centrar la campanya en aquesta època de l'any".  Així, durant tot el mes s'oferiran un total de 110 activitats organitzades per una vuitantena d'agents públics i privats del territori. Plantar trumfos de muntanya o descobrir els clots on es conserven; rodar en bicicleta elèctrica o BTT; aprendre a fer ganxet o a fer un cistell; recuperar els sabors del barroc o fer un tastet de productes locals, són algunes de les activitats que es podran fer aquest mes de maig al Solsonès. De fet, la tècnica de Turisme ha dit que es tracta de la campanya turística "més gran" que s'ha fet mai i que aplega una quantitat més important de productors, comerços i agents turístics.  Una de les activitats destacades serà la visita turística 'Tasta Solsona'. El guia Albert Colell ha explicat que es tracta d'una ruta que "intenta unir temes culturals, històrics i gastronòmics". De fet, segons ha relatat, "més enllà d'explicar les dates i monuments històrics més importants, anem als comerços més importants per posar en valor els productes locals". Alguns dels comerços per on passa la ruta són la centenària botiga Ca l'Adroguer Nou –ara reconvertida en una botiga de vins i productes locals-, a la cistelleria de Cal Palmero –on encara s'elaboren cistells de manera artesanal- o a la pastisseria Massana –coneguda per la coca de croissant-.  "Hem de fer pinya i potenciar el poble entre tots" Els comerços, productors i restauradors del Solsonès no van pensar-s'ho dues vegades a l'hora d'acceptar participar a la nova campanya turística. La Daniela Alina, de Ca l'Adroguer Nou, explica que "hem de fer pinya entre tots i potenciar el poble perquè és una bona opció que ens dona a conèixer i ens promociona". També ho creu la Marta Borràs, de l'empresa Dpagès, dedicada a la producció i comercialització de porc ecològic. Per ella, "tots els projectes que es facin per promocionar els productes locals i que ens donin a conèixer ens semblen positius". De fet, Dpagès s'ha aliat amb l'allotjament rural Castell de Ceuró i oferiran una sortida al bosc per collir bolets i, seguidament, elaborar un menú amb productes locals a plena natura.  Un altre dels participants al projecte és Jordi Corbera, soci de la cooperativa RiuVerd, que es dedica a la inserció sociolaboral de joves amb risc d'exclusió social. La cooperativa es dedica a la jardineria, però també a elaborar melmelades i salses, així com també cistells amb productes ecològics i de proximitat. Corbera creu que el Solsonès "encara és una comarca molt desconeguda a Catalunya" i creu que això "té els seus pros i contres, perquè fa que sigui una comarca molt verge i ben conservada". El soci de la cooperativa creu que aquesta serà una bona oportunitat per obrir les portes de les seves instal·lacions i que el públic pugui conèixer què fan.

Summary: El Solsonès arranca una campanya turística i gastronòmica per posicionar el territori com a "destí favorit" del maig


El president de Ciutadans, Albert Rivera, ha afirmat  que "comparar ETA amb el procés és una falta de respecte cap als espanyols i especialment cap a les víctimes" en relació a les declaracions del president de la Generalitat, Carles Puigdemont, aquest dilluns en l'acte d'homenatge a les víctimes de l'atemptat d'Hipercor. "Quan un passa trenta anys ignorant les víctimes del terrorisme i quan polítics catalans van pactar amb ETA perquè els atemptats anessin en la resta d'Espanya, les paraules són més que ofensives per a la majoria de catalans i espanyols”, ha etzibat Rivera, que considera que Catalunya necessita un nou govern "amb capacitat de lideratge i enteniment". Rivera ha recordat que Puigdemont està convidat a debatre una proposta de resolució al Congrés "però votant i acceptant el resultat".

Summary: Rivera: "Comparar ETA amb el procés és una falta de respecte cap als espanyols i especialment cap a les víctimes”


La proposta arribava al ple signada ja per totes les formacions polítiques ACN Barcelona.-El ple del Parlament ha aprovat aquest dimecres a la tarda per unanimitat de tots els grups la creació d’una comissió específica per a l’estudi del treball autònom. De fet, la iniciativa ja va arribar al debat signada per totes les formacions polítiques. La comissió té per objecte “estudiar mesures, polítiques i canvis legislatius per abordar els problemes dels autònoms a Catalunya i millorar-ne les condicions laborals, afavorir-ne al màxim el desenvolupament, facilitar-ne la tasca i donar veu al sector”. La comissió la formaran dos diputats de cada grup, podrà sol·licitar la compareixença d’experts i tindrà una vigència indefinida, al final de la qual s’elaborarà un informe i unes conclusions. La comissió aprovada també haurà d’elaborar informes periòdics al final de cada període de sessions sobre els treballs duts a terme.

Summary: El Parlament aprova per unanimitat la creació d’una comissió d’estudi per als autònoms


L'organització Prodelta- que agrupa les comunitats de regants i cooperatives arrossaires- i el sindicat agrari Unió de Pagesos (UP) han reclamat als governs espanyol i català que actuïn de forma decidida per preservar la integritat dels arrossars davant la intrusió del mar que pateixen durant les llevantades. Les entitats creuen que les obres d'emergència pels danys ocasionats pel temporal Gloria que va executar la Direcció General de la Costa i el Mar estatal han obviat la protecció d'aquests conreus litorals i resultaran del tot insuficients per evitar futures inundacions d'aigua marina –amb unes 2.500 hectàrees de conreu afectades en el cas del Gloria, segons apunten-. "Aquestes obres d'emergència no estan definides com una actuació definitiva, però no considerem de rebut el fet que, segons els nostres càlculs estimats, del total del pressupost per a obres d'emergència per a la protecció del delta de l'Ebre davant imminents llevantades, únicament un 5% de la inversió realitzada s'ha destinat a la protecció dels punts d'entrada del mar als arrossars i que esdevindran vies d'entrada d'aigua marina a la plana deltaica", raona el comunicat, que signen conjuntament el membre de la Comissió Permanent Nacional d'UP, Dani Forcadell, i el vicepresident de Prodelta, Francisco Javier Casanova. En aquest context, les dues entitats consideren necessari actuar en els "punts més afectats per la intrusió marina" o el sector arrossaire es pot veure "greument perjudicat per l'avenç de l'aigua salada terra endins en episodis d'imminents temporals". Un fenomen, apunten, que no es pot justificar "únicament pels efectes del canvi climàtic sinó per la inacció de les administracions".  Les obres, detallen, han d'evitar aquestes inundacions i la salinització del sòl, així com l'acumulació de sorres en terrenys de conreu, infraestructures de reg i efectes com la reducció de collites o pèrdua del potencial productiu de les finques. Uns objectius, segons reiteren, que no s'han implementat amb les actuacions d'emergència, que en el cas del delta de l'Ebre van suposar una inversió total al voltant dels 2 milions d'euros, principalment a la zona del Trabucador però també amb la construcció d'un dic de sorra a la costa de l'hemidelta nord, precisament, per intentar aturar l'entrada del mar. "Lamentem que el sector agrari hagi estat el gran oblidat", tanquen, tot dirigint-se tant als governs de l'Estat com de la Generalitat perquè prenguin les "decisions necessàries" que garanteixi la preservació futura de l'espai "des del punt de vista mediambiental i socioeconòmic i, en definitiva, de la dignitat de la pagesia".

Summary: Organitzacions agràries del delta de l'Ebre reclamen més actuacions a la costa per evitar la intrusió del mar


El Jutjat d'instrucció 2 de Santa Coloma de Farners resoldrà demà si envia a presó el detingut dimecres per segrestar la dona durant quatre dies en un pis de la Cellera de Ter, colpejar-la i agredir-la sexualment. L'arrestat ha passat a disposició judicial aquest dijous però el jutge ha posposat la decisió per demanar una diligència que considera "necessària" per decidir, segons informa el TSJC. La mateixa víctima, d'origen indi, va ser qui va demanar ajuda dimarts als vigilants municipals després que, segons afirmava, el marit la fes fora de casa al cap de quatre dies de captiveri. La dona va explicar als Mossos que el seu marit la va tancar amb pany i clau tan bon punt va arribar al poble i que la tenia totalment sotmesa perquè la picava amb un pal o l'amenaçava amb un ganivet. Els agents, després de prendre-li declaració, van intentar localitzar el marit, però no era al pis. Finalment, dimecres l'home, que també és indi i té 51 anys, es va presentar voluntàriament a la comissaria de Santa Coloma de Farners, on la policia el va detenir.

Summary: El jutge resoldrà demà si envia a presó el detingut per segrestar la dona durant quatre dies a la Cellera de Ter


L'expresident de la Generalitat recomana "dosis de generositat i sentit d'estat" per evitar eleccions espanyoles perquè una nova convocatòria seria "fracassar de manera estrepitosa"  ACN Barcelona.-L'expresident de la Generalitat i president de CDC, Artur Mas, ha acusat el govern espanyol d'actuar "amb gran miopia política, insensibilitat social i molta deslleialtat institucional" perquè considera que els conflictes polítics no s'han de dirimir als tribunals. Així ho ha dit després que el Consell de Ministres d'aquest divendres decidís recórrer al Tribunal Constitucional les lleis catalanes d'Igualtat, Governs Locals i l'impost als pisos buits. Mas, que ha visitat la parada de CDC a la Rambla de Catalunya, de Barcelona, en motiu de Sant Jordi, ha qualificat de "complicada" la política espanyola. "No parlo de cap experiència personal, però o hi ha grans dosis de generositat i sentit d'estat o hi haurà eleccions", ha afirmat. En aquest sentit, l'expresident ha apuntat que uns nous comicis indicarien que "els partits cridats" a entendre's haurien "fracassat de manera estrepitosa". "Els queden pocs dies, fins a l'últim minut hi ha temps", ha recordat citant el cas català.

Summary: Mas acusa el govern espanyol d'actuar "amb gran miopia política, insensibilitat social i deslleialtat institucional"


L'administració de loteria número 2 de Montgat, que ha estat agraciada amb el segon premi del sorteig de Nadal d'aquest diumenge, ha repartit 1,25 milions d'euros, una sèrie completa. La seva propietària, Núria Parera, ha explicat a l'ACN que només n'han venut una del 10989 perquè els havia arribat "en segona consignació", ja que havien rebut pocs números acabats en 9 i n'havien sol·licitat més. "Quan la vaig rebre ja la vaig penjar a la finestra i es va vendre de seguida perquè és un número baixet i no fa mal a la vista", ha assegurat. Parera, que regenta l'única administració del municipi, ha relatat que una persona ja li ha trucat per dir-li que té un número premiat i creu que la sèrie s'ha repartit majoritàriament entre veïns, ja que té una clientela "molt fidel". És el primer premi gran que reparteix aquesta administració.

Summary: L'administració de Montgat que ha venut el segon premi de la loteria de Nadal ha repartit 1,25 MEUR


El president de la Generalitat, Quim Torra, ha insistit aquest dimecres en demanar l'ús obligatori de la mascareta a espais públics després que hagi sortit publicat als mitjans de comunicació que el Ministeri de Sanitat es planteja aquesta mesura. En un missatge des del seu compte de Twitter, Torra recorda que porta setmanes reivindicant-ho "per prevenció i per conscienciació" i que aquesta mesura ja calia des de fa setmanes. Segons 'El País', en el Consell Interterritorial de Sanitat de dilluns, el ministre de Sanitat, Salvador Illa, va demanar l'opinió a les comunitats autònomes sobre aquesta qüestió. De moment les mascaretes només són obligatòries al transport públic.

Summary: Torra insisteix en demanar l'ús obligatori de mascaretes a espais públics com estudia ara el govern espanyol


La secretària d'Estat per a l'Esport del govern espanyol, María José Rienda, hauria eludit impostos a través d'una societat instrumental, segons publica aquest dimecres 'El Mundo'. L'exesquiadora hauria fet servir aquesta via entre els anys 2004 i 2011 per gestionar el que cobrava en publicitat en la seva última etapa com a esportista professional. D'aquesta manera, hauria declarat gairebé un milió i mig d'euros i hi hauria inclòs dos habitatges que té a Granada. En declaracions al diari, Rienda diu que està tranquil·la i no concreta si ha pagat cap multa per haver fet servir aquesta via per pagar menys impostos.

Summary: La secretària d'Estat per a l'Esport hauria eludit impostos a través d'una societat instrumental, segons 'El Mundo'


La nova consellera de Cultura, Laura Borràs, ha assegurat que amb el canvi "inesperat" al capdavant del govern espanyol obre una finestra nova "d'oportunitats". En aquest sentit  ha qualificat "d'excel·lent notícia" que el jutge de l'Audiència Nacional hagi deixat en llibertat sense mesures cautelars els dos mossos i l'historiador Josep Lluís Alay, les persones que acompanyaven Carles Puigdemont quan va ser detingut a Alemanya. Així mateix, ha explicat que l'objectiu és que no hi hagi ni "presos polítics" ni "exiliats" i s'ha compromès a treballar per dinamitzar la cultura, un sector que ha patit "molt" durant l'aplicació del 155 i la intervenció econòmica.  "Obrirem portes i finestres", ha reblat. Els treballadors del Departament de Cultura han entregat a Borràs un ram de flors grogues.

Summary: Laura Borràs afirma que el canvi "inesperat" del govern espanyol obre noves "oportunitats"


Prop de 4.000 restes d’eines de pedra i fauna i tres noves peces d’art moble d’una cronologia compresa entre fa 14.000 i 15.000 anys és el balanç de la campanya d’excavació realitzada aquesta primavera al Molí del Salt, al municipi de Vimbodí i Poblet (Conca de Barberà). Els treballs s’han portat a terme sota la codirecció de l’investigador Manuel Vaquero i la col·laborada de l’Institut Català de Paleoecologia Humana i Evolució Social (IPJHES) Susana Alonso. Les noves troballes constaten que la realització de representacions artístiques va tenir lloc al llarg de tot el període d’ocupació del Molí de Salt i confirmen aquest jaciment com un referent per a l’estudi de l’art moble paleolític al conjunt de la Península Ibèrica.  Per entendre el valor de les noves peces d’art moble que s’han identificat enguany, cal tenir en compte que l’estratigrafia, o seqüència de nivells arqueològics, del Molí del Salt es divideix en dos conjunts principals: l’A i el B. La campanya de 2017 s’ha centrat en l’excavació de la part superior del conjunt B, d’una cronologia compresa entre els 14.000 i els 15.000 anys abans del present. Des del punt de vista cultural correspon al Paleolític superior i, més concretament, al que es coneix com Magdalenià superior. “És important trobar peces d’art moble al conjunt B, ja que confirma -apunta Manuel Vaquero- que les evidències d’art moble es distribueixen per tota la seqüència estratigràfica. Fins ara, la majoria de les peces s’havien trobat al conjunt A, amb una cronologia entre els 13.000 i els 14.000 anys abans del present. El fet que a les darreres campanyes s’hagin trobat evidències d’art al conjunt B indica que la realització de representacions artístiques va tenir lloc al llarg de tot el període d’ocupació del Molí del Salt. Això és molt important, ja que ens permetrà conèixer l’evolució de l’estil i les tècniques artístiques durant un període de 2.000 anys, entre els 13.000 i els 15.000 anys abans del present”, assenyala l’investigador de l’IPHES.  Les peces d’art moble localitzades són tres plaques d’esquist amb gravats. “Ara les haurem de sotmetre a un treball de neteja molt laboriós, raó per la qual la identificació dels motius representats és encara molt preliminar. Tanmateix, s’han pogut identificar ja algunes representacions d’animals”, apunta Susana Alonso. Les tres noves peces s’afegeixen a les que ja s’ha anat trobat al Molí del Salt des que es van iniciar els treballs l’any 1999, constituint ja una col·lecció de 22 peces. “Això confirma aquest jaciment com un referent per a l’estudi de l’art moble paleolític, no només a Catalunya, sinó també al conjunt de la Península ibèrica”, remarca Manuel Vaquero. Cal recordar que les evidències d’art paleolític sempre havien estat molt escasses a Catalunya, la qual cosa representava una clara anomalia amb relació a la resta de la península. Com és habitual als jaciments d’aquesta cronologia que es troben al vessant mediterrani peninsular, la majoria de les restes de fauna corresponen a conills. Tanmateix, hi ha també restes d’animals més grans, com cérvols, cabres i porcs senglars. De les restes recuperades aquesta campanya cal destacar un fragment de banya de cérvol molt ben conservada. Totes presenten evidències clares -marques de tall i fractures- que indiquen que els animals van ser caçats i consumits pels humans. Pel que fa als utensilis de pedra, gairebé totes són de sílex, material prou abundant a l’entorn del jaciment. S’hi troba tot el ventall d’eines típiques d’un campament de caçadors, tant eines domèstiques emprades en diferents activitats -treball de les pells, processament dels recursos animals i vegetals- com puntes de projectil fetes servir per a la cacera. En l’excavació d’aquesta primavera hi han participat deu persones: dos membres de l’IPHES, sis estudiants del Màster Erasmus Mundus d’Arqueologia del Quaternari i Evolució Humana de la Universitat Rovira i Virgili de Tarragona (URV), un del mateix màster però de la Universitat de Ferrara, i un estudiant de grau de la Universitat Complutense. Per a la realització dels treballs s’ha comptat amb l’aportació econòmica del Departament de Cultura de la Generalitat de Catalunya i de l’Ajuntament de Vimbodí i Poblet. L’excavació s’efectua en el marc del projecte de recerca ‘Evolució paleoambiental i poblament prehistòric a les conques dels rius Francolí, Gaià, Siurana i rieres del Camp de Tarragona’.

Summary: Troben prop de 4.000 restes d’eines de pedra i fauna i peces d’art moble de fa 14.000 anys al Molí del Salt